Ненчо Балабанов

Ненчо Великов Балабанов (роден на 17 април 1980 г.) е български актьор.
Ненчо Балабанов е роден на 17 април 1980 година в град Котел. Майка му е счетоводител, а баща му е инженер.
През 1998 г. завършва Техникум по електротехника и електроника „Мария Кюри“ в Сливен със специалност Промишлена електроника с усилено изучаване на английски език. Същата година кандидатства в НАТФИЗ „Кръстьо Сарафов“ и в Нов български университет със специалност Поп пеене. Приет е и на двете места, но избира НАТФИЗ, където завършва със специалност Актьорство за куклен театър в класа на Румен Рачев.
В края на 2001 г. е поканен да играе в Младежкия театър. Междувременно с колегите си прави куклени представления в Учебния куклен театър и обикалят из различни фестивали по света с тях. Най-популярните им представления са „Котки върху горещ ламаринен покрив“ и „Български народни приказки и песни“. По-късно играе в театър „Завеса“ в „Приключения в Парка“, „Яйцето“ и други.
Играе ролята на Аладин в едноименния мюзикъл с участието на Поли Генова, Дони и Богомил Спиров, чиято премиера е на 7 декември 2012 г. в Национален музикален театър „Стефан Македонски“. Текстът на песните е на Иван Ангелов, а либретото е на Ангелов и Петя Миладинова.
През 2019 г. изиграва главната мъжка роля в комедийния сериал „All inclusive“, който се излъчва по Нова ТВ от 28 февруари 2020 г.
Балабанов започва да се занимава с дублажи още докато учи в НАТФИЗ, когато го поканва Веселина Пършорова от БНТ през април 2000 г. По-късно го канят от Александра Аудио, където озвучава до 2009 г. Първият му синхронен дублаж за филм, издаден на видеокасета е „Мулан“, където озвучава Линг. Тогава се запознава с Десислава Софранова, която се занимава с певческата част от филмите и изпраща пробата му до САЩ, откъдето го одобряват и участва в певческите части. Първият сериал, за който дава гласа си, е „Херкулес (сериал, 1998)“ за БНТ, където озвучава Икар и също изпълнява певчески части.
От есента на 2009 г. е режисьор на Музикалната продукция на студио Доли. Също така и адаптира на български текстовете на песните във филмите на студиото. Сред сериалите, върху които е работил, са „Финиъс и Фърб“ и „Време за приключения“.
През 2013 г. е нает за глас на предаването „Най-хубавите години от нашия живот“ по БНТ 1.
Той е режисьор на дублажи в студио „Про Филмс“.
Балабанов е познат и като гласът на БГ радио. От септември 2014 набира популярност с качването на видеоклипове на личния си профил във Фейсбук, в които имитира Бойко Борисов. От 2014 г. е един от водещите на предаването „Милион и две усмивки“, което се излъчва всяка неделя по БНТ 1. Балабанов е един от участниците в третия сезон на „Като две капки вода“, което започва излъчване по Нова телевизия през март 2015 г. и на 25 май е избран за победител.
От 1 февруари 2016 г. е водещ на предаването „Господари на ефира“ в тандем с Малин Кръстев, а на 3 декември до 31 декември 2018 г. го води в тандем с Васил Василев-Зуека.
От 3 ноември до 31 декември 2016 г. е водещ на предаването „Пееш или лъжеш“ в тандем с Мария Игнатова.
През 2019 г. участва в шоуто „Маскираният певец“ на Нова телевизия, под маската на Кукера.
През есента на 2022 г. е водещ на „Звездите в нас“ отново с Мария Игнатова.
От есента на 2023 г., той е водещ на тринадесетият сезон на шоуто „Сделка или не“ по Нова телевизия.
Балабанов има син – Богомил, роден през 2005 г. и дъщеря Алина, родена през 2023г.